[Foto’s] 1 dood, 1 gewond en 2 vas ná gewapende roofFoto: Verskaf. Een verdagte is dood, een gewond en twee vas ná ŉ gewapende roof vanoggend in Centurion. Arthur Crewe, woordvoerder van die sekuriteitsmaatskappy High Risk Unit het aan Maroela Media gesê Henk Roodts, een van hul sekuriteitswagte, was op pad na ŉ kliënt in Centurion en het verby die More-restaurant in Golflaan gery. Daar was ŉ gewapende roof aan die gang en een van die sekuriteitswagte het aan Roodts uitgewys dat die verdagtes in ŉ voertuig daar wegjaag. “Roodts het hul agternagesit en daar het ŉ skietgeveg tussen hom en die vier verdagtes ontstaan. Hul motor kon nie verder ry as gevolg van die skade wat die koeëls aangerig het nie en Roodts het uitgeklim en hulle gewaarsku om nie verder te skiet nie. Hulle het egter aangehou,” het Crewe gesê. Roodts het een verdagte doodgeskiet, een gewond en die ander twee in hegtenis geneem. Roodts is ongedeerd na die voorval. Die voorval het op die hoek van die ou Johannesburgweg en Hennopsweg plaasgevind. Russel Meiring, woordvoerder van ER24, het gesê dat hul paramedici na die toneel ontbied is. “Ons paramedici het een man wat ŉ entjie weg van sy voertuig lê aangetref. Hy is op die toneel dood verklaar. ŉ Tweede man is aangetref met ŉ skietwond aan sy bors. Noodbehandeling is toegepas en die man is na die Tembisa staatshospitaal geneem vir verdere mediese behandeling,” het Meiring gesê. Volgens Meiring het die ander twee mans nie beserings opgedoen nie en is in hegtenis geneem. Kol. Lungelo Dlamini, woordvoerder van die polisie het by navraag aan Maroela Media gesê die drie verdagtes, waarvan een onder polisiebewaking in die hospitaal is, op aanklagte van gewapende roof, poging tot moord en die besit van ‘n ongelisensieërde vuurwapen sal verskyn. Daar is beslag gelê op ‘n donkerblou BMW en ‘n ongelisensieërde vuurwapen.